R450 miljoen-salarisverhoging vir miljoenêr-kaders | Maroela Media
Die besluit deur die minister van staatsdiens en administrasie, Ayanda Dlodlo, om 'n verhoging van R450 miljoen toe te ken vir miljoenêr-bestuurders in die staatdiens is 'n belediging vir die privaat sektor en die meer as 10 miljoen werklose Suid-Afrikaners.
Só sê dr Leon Schreiber, die DA se skaduminister vir staatsdiens en administrasie.
"Die jongste salarisverhoging, ná 'n R30 miljard-salarisverhoging vir die laer vlakke van die staatsdiens verlede jaar, is 'n nekslag vir jare van leë beloftes deur pres. Cyril Ramaphosa se regering dat hy die salarisrekening vir die staatsdiens sal vries om 'n volskaalse skuldkrisis te voorkom."
Net dae ná Ramaphosa tydens sy staatsrede aan Suid-Afrikaners gesê het "dit is die privaat sektor, eerder as die regering wat werk skep", het Ramaphosa se administrasie R450 miljoen van belastingbetalers se geld uit die sakke van die privaat sektor gevat en dit oorhandig aan dieselfde miljoenêr-kaders wat die staat en die ekonomie in die afgrond in bestuur het, sê Schreiber. "Selfs met werkloosheid op sy ergste vlak ooit op 46%, en ná twee jaar van inperkingsregulasies wat miljoene mense se lewens verwoes het, plaas Ramaphosa se regering steeds sy politieke belange bo die behoeftes van die land. R450 miljoen van belastingbetalers se geld word gebruik om ondersteuning te koop van ANC-kaders, wat in senior bestuursposte aangestel is, voor die ANC-verkiesingskongres later vanjaar."
Schreiber sê hierdie onbekostigbare verhoging sluit 'n maandelikse pensioengewende kontanttoelaag in van R1 695 vir salarisvlakke 13 tot 15, R1 818 vir salarisvlak 16, en 'n verhoging van 1,5% vir vlakke 13 tot 16 in – alles teruggedateer tot April 2021.
Die salarisverhoging vir die 712 hoogs betaalde miljoenêr-bestuurders (vlak 16) in die staatsdiens, teruggedateer tot April 2021, sal Suid-Afrikaners R38 miljoen kos. Dit is 'n uitbetaling van meer as R53 000 per persoon aan die hoogs betaalde kaders in die staat. "Die 11 305 hoogs betaalde kaders in die ANC-gekaapte staat sal R450 miljoen uit mense se sakke haal wat ongetwyfeld deur hoër belasting daarvoor sal moet opdok."
Die berekenings is gebaseer op 'n parlementêre reaksie oor salarisverspreiding in die staatsdiens wat die DA in Oktober 2021 ontvang het. Die berekenings is soos volg:
Koste van nie-pensioengewende kontanttoelaat (teruggedateer met 12 maande)
Koste van 1,5% salaris-wysiging (teruggedateer met 12 maande)
13 7660 R155 804 400 R 132 656 385 R288 460 785
TOTAAL R449 475 582
"So onlangs as Desember 2020 het die arbeidshof gesê verdere salarisverhogings sal nie regverdig wees nie. Dit sal omvattende en skaars finansiële hulpbronne bestee aan werknemers wie se poste reeds verseker is en wie se salarisse ten volle betaal is, veral in omstandighede waar die noodsaakbestaan om die ekonomie te herstel tot voordeel van miljoene kwesbare mense."
Ná twee jaar van verdere inperkingsreëls en die verwoesting wat korrupsie gesaai het, is dit nou selfs nog meer waar as in Desember 2020. "In die lig van sy onderneming in sy staatsrede om die privaat sektor eerste te stel, is dit 'n ernstige versaking van Suid-Afrika se hardwerkende privaat sektor en diegene wat werk skep."
Die DA sal 'n aansoek kragtens die Wet op die Bevordering van Toegang tot Inligting (Paia) indien om te bepaal of daar aan alle regvereistes voldoen is voor dié buitensporige verhoging aangekondig is.
En die op voetsoolvlak stem nog steeds vir die klomp.
Ja wat verryk julself terwyl die res doodgaan van die honger. Maar dis nie belangrik nie, want julle gee nie om nie, solank jul sakke knop staan van al die geld.
Ongelooflik……………………en ons werkersklas wat sukkel om te oorleef se hard verdiende geld wat aan SARS elke maand geskenk word, verryk diegene wat nie daarop geregtig is nie. Dan wonder mens net waarom kan daardie mijoene/miljarde nie positief aangewend word vir die herstel van ons land se ekonomie nie. Dalk moet die klomp gaan vir basiese wiskunde orientering.